CELEX: 32012R0355
Language: ro
Date: 2012-04-24 00:00:00
Title: Regulamentul de punere în aplicare (UE) nr. 355/2012 al Comisiei din 24 aprilie 2012 de modificare a Regulamentului (CE) nr. 690/2008 de identificare a zonelor comunitare protejate, expuse la anumite riscuri fitosanitare

25.4.2012   
            
            
               RO
            
            
               Jurnalul Oficial al Uniunii Europene
            
            
               L 113/2
            
         REGULAMENTUL DE PUNERE ÎN APLICARE (UE) NR. 355/2012 AL COMISIEI
   din 24 aprilie 2012
   de modificare a Regulamentului (CE) nr. 690/2008 de identificare a zonelor comunitare protejate, expuse la anumite riscuri fitosanitare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 2 alineatul (1) litera (h),
   întrucât:
   
               (1)
            
            
               Prin Regulamentul (CE) nr. 690/2008 al Comisiei (2), anumite state membre sau anumite zone ale statelor membre au fost recunoscute ca fiind zone protejate cu privire la anumite organisme dăunătoare. În anumite cazuri, recunoașterea a fost făcută pentru o perioadă limitată de timp, pentru a permite statului membru în cauză să furnizeze informațiile complete care să demonstreze că organismele dăunătoare în cauză nu sunt prezente în statul membru sau în regiunea respectivă sau pentru a finaliza eforturile de eradicare a organismului în cauză.
            
         
               (2)
            
            
               Întregul teritoriu al Spaniei, cu excepția comunității autonome Castilla y León, a fost recunoscut ca zonă protejată în ceea ce privește Erwinia amylovora (Burr.) Winsl. et al. Spania a transmis informații conform cărora comunitatea autonomă Extremadura nu ar trebui să mai fie recunoscută ca zonă protejată pentru acest organism. Prin urmare, comunitatea autonomă Extremadura ar trebui să nu mai fie considerată zonă protejată în ceea ce privește organismul dăunător în cauză.
            
         
               (3)
            
            
               Irlanda, Lituania și anumite regiuni și părți de regiuni din Italia, Slovacia și Slovenia au fost recunoscute ca zone protejate în ceea ce privește Erwinia amylovora (Burr.) Winsl. et al. până la 31 martie 2012.
            
         
               (4)
            
            
               Din informațiile primite din partea Irlandei, Lituaniei, Italiei și Sloveniei cu privire la rezultatele anchetelor efectuate în 2010 și 2011, rezultă că respectivele zone protejate ar trebui să continue să fie recunoscute timp de încă doi ani, pentru a le oferi statelor membre în cauză timpul necesar pentru a transmite informații care să arate că Erwinia amylovora (Burr.) Winsl. et al. nu este prezent sau, după caz, să își finalizeze eforturile de eradicare a acestui organism.
            
         
               (5)
            
            
               Din informațiile primite din partea Slovaciei cu privire la rezultatele anchetelor efectuate în 2010 și 2011, rezultă că Erwinia amylovora (Burr.) Winsl. et al. este stabilit în prezent în comuna Dvory nad Žitavou (districtul Nové Zámky), care este parte a zonei protejate. Prin urmare, comuna menționată ar trebui să nu mai fie recunoscută ca zonă protejată în ceea ce privește organismul dăunător în cauză. În conformitate cu rezultatele acestor anchete, este necesar să se recunoască, pentru încă doi ani, celelalte părți din Slovacia recunoscute anterior ca zone protejate în ceea ce privește organismul dăunător respectiv, pentru a oferi Slovaciei timpul necesar prezentării informațiilor care să ateste că Erwinia amylovora (Burr.) Winsl. et al. nu este prezent sau, după caz, finalizării eforturilor de eradicare a acestui organism.
            
         
               (6)
            
            
               Teritoriul Portugaliei, mai puțin Madeira, a fost identificat ca zonă protejată în ceea ce privește virusul Citrus tristeza (sușe europene). Portugalia a transmis informații care indică faptul că virusul Citrus tristeza (sușe europene) s-a răspândit în mod semnificativ în regiunea Algarve, unde eradicarea acestuia nu mai este fezabilă, și a solicitat retragerea statutului de zonă protejată pentru această parte a teritoriului său. Prin urmare, regiunea Algarve nu ar mai trebui să fie recunoscută ca zonă protejată în ceea ce privește organismul dăunător respectiv.
            
         
               (7)
            
            
               Prin urmare, Regulamentul (CE) nr. 690/2008 ar trebui modificat în consecință.
            
         
               (8)
            
            
               Actuala recunoaștere a unora dintre aceste zone protejate expiră la 31 martie 2012. Prin urmare, prezentul regulament ar trebui să se aplice de la 1 aprilie 2012 pentru a permite o recunoaștere neîntreruptă a tuturor zonelor protejate.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului fitosanitar permanent,
            
         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 690/2008 se modifică după cum urmează:
   
               1.
            
            
               Litera (b) punctul 2 se modifică după cum urmează:
               
                           (a)
                        
                        
                           în coloana a doua prima liniuță, cuvintele „Spania (cu excepția comunității autonome Castilla y León)” se înlocuiesc cu „Spania (cu excepția comunităților autonome Castilla y León și Extremadura)”;
                        
                     
                           (b)
                        
                        
                           în coloana a doua, a doua liniuță se înlocuiește cu următorul text:
                           
                                       „—
                                    
                                    
                                       și, până la 31 martie 2014, Irlanda, Italia [Apúlia, Emilia-Romagna (provinciile Parma și Piacenza), Lombardia (cu excepția provinciei Mantua), Veneto (cu excepția provinciilor Rovigo și Veneția, localitățile Castelbaldo, Barbona, Piacenza d’Adige, Vescovana, S. Urbano, Boara Pisani și Masi din provincia Padova și zona situată la sud de autostrada A4 din provincia Verona)], Lituania, Slovenia (cu excepția regiunilor Gorenjska, Koroška, Maribor și Notranjska), Slovacia [cu excepția comunelor Blahová, Horné Mýto și Okoč (districtul Dunajská Streda), Hronovce și Hronské Kľačany (districtul Levice), Dvory nad Žitavou (districtul Nové Zámky), Málinec (districtul Poltár), Hrhov (districtul Rožňava), Veľké Ripňany (districtul Topoľčany), Kazimír, Luhyňa, Malý Horeš, Svätuše și Zatín (districtul Trebišov)]”.
                                    
                                 
                     
         
               2.
            
            
               La litera (d) punctul 3 a doua coloană, cuvintele „Portugalia (cu excepția Madeirei)” se înlocuiesc cu „Portugalia (exceptând Algarve și Madeira)”.
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 aprilie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 aprilie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 169, 10.7.2000, p. 1.
   
      (2)  JO L 193, 22.7.2008, p. 1.